**NEDOSTATOČNÁ PODPORA V OTÁZKACH CIEN STAVEBNÝCH MATERIÁLOV ZO STRANY VEREJNÝCH INVESTOROV**

**Bratislava – 16. 11. 2022 - Riaditelia stavebných firiem vnímajú prudký nárast cien, kedy 71 % z nich pocítilo z dôvodu zdražovania komplikácie pri výstavbe a zároveň 50 % pripúšťa, že situácia sa nedala predvídať. Stavebné firmy volajú po návrhu účinného riešenia, ktoré by im pomohlo situáciu prečkať, pričom len 7 % stavebných spoločností v otázke cien stavebných materiálov vníma podporu zo strany verejných investorov. Viac ako polovica dopytovaných sa preto snaží prejsť k používaniu alternatívnych stavebných materiálov. Vyplýva to z Polročnej štúdie slovenského stavebníctva H2/2022 spracovanou analytickou spoločnosťou CEEC Research s.r.o. za podpory generálneho partnera Cementárne Ladce, a.s.**


Celých 71 % opýtaných stavebných firiem uvádza, že im nepredvídateľné zdražovanie stavebných materiálov komplikuje výstavbu. Komplikáciu im spôsobuje aj rastúca cena energií. Iba 12 % stavebných firiem zdražovanie nespôsobuje žiadne komplikácie. „*Verejní investori prezentujú záujem riešiť tento bezprecedentný nárast cien, ktorý je spôsobený hlavne extrémnym nárastom cien energií. Navrhované riešenia sú však veľmi nejasné, komplikované a hlavne pomalé. Pri neustálej zmene cien a dostupnosti energetických a materiálových vstupov výroby je nemožné dlhodobo garantovať ceny stavebných materiálov. Je potrebné čo najskôr nájsť objektívny a účinný model v zmysle usmernení Európskej komisie nielen pre nové projekty, ale hlavne pre tie, ktoré sú už v realizácii. Bez tohto účinného mechanizmu nebude možné dokončiť už rozostavané veľké projekty celospoločenského významu a pre stavebné spoločnosti to môže mať devastačné následky.“* Potvrdzuje komplikácie spojené s cenami stavebných materiálov **Pavel Kohout, predseda predstavenstva a generálny riaditeľ spoločnosti Považská cementáreň Ladce, a. s.**

**


Polovica opýtaných stavebných firiem sa zhoduje v tom, že z dôvodu veľmi nestálej situácie na trhu stavebných materiálov nie je možné rast cien predvídať. 31 % spoločností dokáže rast cien predvídať v špecifických prípadoch.

Ako potvrdil výskum, nepredvídateľný rast cien stavebných materiálov núti firmy prechádzať na alternatívne stavebné materiály. Polovica (54 %) stavebných spoločností uviedla, že tieto alternatívne materiály v aktuálnej situácii používajú. Zvyšných 46 % opýtaných používa rovnaké materiály ako pred zdražením.

Z opýtaných stavebných firiem sa nadpolovičná väčšina zhoduje v tom, že nevnímajú podporu v otázke zdražovania stavebných materiálov zo strany verejných investorov. Iba 9 % stavebných firiem uvádza, že verejní investori sú ochotní zohľadniť rastúce náklady na stavebný materiál. Každá tretia spoločnosti uviedla, že ich podporu vnímajú len pri niektorých zákazkách. *„ÚVO síce rozhodlo, že je možné dohodnúť kompenzačné dodatky k existujúcim zmluvám, takže z pohľadu verejného obstarávania je k dispozícii nástroj, ale získanie zdrojov dodatočných financií nechávajú na obstarávateľa. A tu je kameň úrazu: ak nie sú k dispozícii dodatočné zdroje, ako je možné podpísať kompenzačný dodatok? Na druhej strane veľmi kvitujeme snahu Ministerstva dopravy, ktoré si ako prvé uvedomilo, že treba konať. Partnerskou komunikáciou s firmami, Zväzom stavebných podnikateľov Slovenska aj s našou aktívnou účasťou sa našlo čiastočné riešenie pre organizácie rezortu (z nášho pohľadu NDS, SSC, ŽSR), ktoré reflektuje na stav abnormálneho zdražovania a nedostatku materiálov, ktorý vznikol na stavebnom trhu v dôsledku pandémie a vojnového stavu na Ukrajine. Konkrétne je to aktualizovaný metodický pokyn MDV SR č. 27/2022 k navýšeniu cien stavebných materiálov u prebiehajúcich stavieb, účinný od 23. 09. 2022, ktorý nahradil pôvodný Metodický pokyn MDV SR č. 22/2022 z júla tohto roku. Bohužiaľ, zostáva neriešený súvisiaci nárast cien stavebných prác a pohonných hmôt, ktoré tvoria tiež významnú časť navýšenia nákladov stavieb. Pevne veríme, že diskusia na túto tému bude pokračovať a bude nájdené analogické riešenie ako u stavebných materiálov. Istý posun vidíme aj v rezorte životného prostredia, kde bola zverejnená informácia o opatreniach týkajúcich sa nárastu cien stavebných prác, tovarov a služieb v rámci projektov financovaných z Operačného programu Kvalita životného prostredia (OP KŽP), kde to na základe doterajšieho poznania vidíme síce komplikovanejšie, ale veríme, že konštruktívnou komunikáciou nájdeme tiež primeraný kompenzačný mechanizmus na nami realizovaných stavbách.“* Komentuje a dodáva **Jiří Skuhra, generálny riaditeľ a predseda predstavenstva spoločnosti VÁHOSTAV-SK, a. s.**

****

Hoci dochádza k neustálemu zdražovaniu stavebného materiálu, s odstúpením investora od zmluvy z dôvodu nárastu ceny celej zákazky sa stretla takmer polovica stavebných spoločností, konkrétne 42 %. Tí potom v priemere zaznamenali odstúpenie od zmluvy pri 18 % zákaziek. Zo všetkých opýtaných firiem sa s odkladom výstavby kvôli nárastu ceny stretlo 63 % firiem.



Takmer polovica (45 %) opýtaných stavebných firiem sa prikláňa k povinnej valorizácii vo verejnom obstarávaní stavebných prác. Naopak, 55 % sa domnieva, že by valorizácia problémy s rastúcimi cenami stavebných materiálov vyriešiť nepomohla. *„MDV SR vydalo Metodický pokyn č. 27/2022, podľa ktorého sa pre existujúce stavby môžu uplatňovať nepredvídané náklady. Týka sa to projektov opravy a údržby, výstavby, modernizácie a rekonštrukcie inžinierskych stavieb a budov. Pokyn určuje mechanizmus výpočtu navýšenia ceny materiálov, reprezentujúcich väčšinu nákladov stavby. Princíp výpočtu nárastu cien stavebných materiálov je realizovaný formou kvartálnych indexov stavebných prác. Metodický pokyn č. 27/2022 je primárne určený pre štátnych investorov spadajúcich pod Ministerstvo dopravy a výstavby, ale môžu ho použiť i ostatné rezorty a samosprávy.“* Popisuje možnosť pre existujúce stavby **Branislav Lukáč, riaditeľ a konateľ spoločnosti STRABAG, s. r. o.**

**POLROČNÁ ŠTÚDIA SLOVENSKÉHO STAVEBNÍCTVA   
H2/2022 JE ZVEREJNENÁ NA:**

**WWW.CEEC.EU**

**Kontakt pre média:**

Ing. Michal Vacek

výkonný riaditeľ spoločnosti

CEEC Research

+420 776 023 170

[michal.vacek@ceec.eu](mailto:michal.vacek@ceec.eu)

Spoločnosť CEEC Research je poprednou analytickou a výskumnou spoločnosťou zameriavajúcou sa na vývoj vybraných sektorov ekonomiky v krajinách strednej a východnej Európy. Jej štúdie sú využívané v súčasnej dobe viac ako 17 000 spoločnosťami. Spoločnosť CEEC Research vznikla v roku 2005 ako analytická organizácia špecializujúca sa na spracovanie výskumov a analýz stavebného sektora, následne sa analytické zameranie rozšírilo aj na ďalšie vybrané sektory ekonomiky, vrátane stavebníctva.

CEEC Research navyše k pravidelným a bezplatným analýzam tiež organizuje vysoko špecializované odborné konferencie, na ktorých sa zúčastňujú generálni riaditelia najvýznamnejších spoločností, prezidenti kľúčových zväzov, cechov a komôr a tiež ministri a najvyšší predstavitelia štátu z vybraných krajín.